Tshwane soek Beyoncé by fees teen R35 miljoenBeyoncé Die Tshwane-metro wil die internasionale popster Beyoncé na Suid-Afrika toe bring vir volgende jaar se viering van 20 jaar van demokrasie, het Beeld Dinsdag berig. ’n Verslag oor die beplande Dinokeng-fees, wat vir September 2014 in Cullinan beplan word, is verlede week vir goedkeuring by die Tshwane-raad ingedien. “Beyoncé het ’n groot groep aanhangers en sal ’n groot skare lok,” lui die verslag. Die fees, wat na beraming R45 miljoen sal kos, gaan soortgelyk wees aan die Glastonbury-musiekfees wat jaarliks naby Somerset in Engeland gehou word. Beyoncé, deesdae ’n solosangeres, het roem verwerf as lid van die groep Destiny’s Child. Justin van Wyk, ŉ musiekpromotor, het gesê Beyoncé sal nie ŉ voet in Suid-Afrika sit vir minder as R35 miljoen nie. Volgens die verslag sal die fees bemarkingsblootstelling ter waarde van sowat R8 miljard en inkomste van minstens R200 miljoen genereer, “as alles volgens plan verloop”. – SAPA